UREDBA KOMISIJE (EU) 2022/1346

z dne 1. avgusta 2022

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1,4-dimetilnaftalen, 8-hidroksikinolin, pinoksaden in valifenalat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za 1,4-dimetilnaftalen, 8-hidroksikinolin, pinoksaden in valifenalat so bile določene v delu A Priloge III k Uredbi (ES) št. 396/2005.

(2) Za 1,4-dimetilnaftalen je Evropska agencija za varnost hrane (v nadaljnjem besedilu: Agencija) Komisiji in državam članicam predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Predlagala je spremembo opredelitve ostankov za proizvode živalskega izvora. Agencija je ugotovila, da ne bi bilo neustrezno določiti MRL za proizvode rastlinskega izvora na meji določljivosti (LOD), saj bi se lahko 1,4-dimetilnaftalen naravno pojavljal v rastlinskih proizvodih. Ugotovila je, da ni na voljo dovolj podatkov o spremljanju rastlinskih proizvodov (razen krompirja) in nekaterih informacij o krompirju in proizvodih živalskega izvora ter da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba vse MRL določiti v Prilogi II k Uredbi (ES) št. 396/2005. MRL za proizvode rastlinskega izvora (razen za krompir) bi bilo treba določiti na podlagi trenutno razpoložljivih podatkov o spremljanju. MRL za krompir in proizvode živalskega izvora bi bilo treba določiti na ravneh, ki jih določi Agencija. Vse zgoraj navedene MRL bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za 8-hidroksikinolin je Agencija Komisiji in državam članicam predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Agencija je ugotovila, da je zaradi manjkajočih podatkov opravljena ocena tveganja za potrošnike okvirna, zato je predlagala določitev ali ohranitev vseh MRL na meji določljivosti. Ker tveganja za potrošnike ni, bi bilo treba MRL določiti v Prilogi II k Uredbi (ES) št. 396/2005.

(4) Za pinoksaden je Agencija Komisiji in državam članicam predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Predlagala je spremembo opredelitve ostanka. Priporočila je znižanje MRL za ječmen, rž in pšenico. Ugotovila je, da v zvezi z MRL za proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. MRL za proizvode živalskega izvora bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker tveganja za potrošnike ni, bi bilo treba MRL določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(5) Za valifenalat je Agencija Komisiji in državam članicam predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Predlagala je spremembo opredelitve ostankov za proizvode živalskega izvora. Priporočila je znižanje MRL za čebulo, šalotko in jajčevce. Za druge proizvode je priporočila dvig ali ohranitev obstoječih MRL. V zvezi z MRL za paradižnik je Agencija ugotovila, da nekatere informacije niso na voljo in da je potreben nadaljnji premislek odgovornih za obvladovanje tveganja. MRL za paradižnik bo pregledana. Pri pregledu pa se bodo upoštevale informacije, ki bodo na voljo v dveh letih od objave te uredbe. Ker tveganja za potrošnike ni, bi bilo treba to MRL določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(6) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov po Codexu (CXL), bi bilo treba MRL določiti v višini specifične meje določljivosti ali uporabljati privzeto MRL, kot je določena v členu 18(1)(b) Uredbe (ES) št. 396/2005.

(7) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Za vse snovi, ki jih zajema ta uredba, so navedeni laboratoriji predlagali meje določljivosti za posamezne proizvode, ki jih je mogoče analizno doseči.

(8) Spremembe MRL, predlagane s to uredbo, temeljijo na obrazloženih mnenjih Agencije in upoštevajo dejavnike iz člena 14(2) Uredbe (ES) št. 396/2005, ki so pomembni za vsako snov, zajeto v tej uredbi.

(9) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(10) Uredbo (ES) št. 396/2005 bi bilo zato treba ustrezno spremeniti.

(11) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodne določbe za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(12) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 22. februarjem 2023.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 22. februarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 1. avgusta 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for 1,4-dimethylnaphtalen according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za 1,4-dimetilnaftalen v skladu s členom 12 Uredbe (ES) št. 396/2005). EFSA Journal 2021;19(5):6597.

(3) Evropska agencija za varnost hrane; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za 8-hidroksikinolin v skladu s členom 12 Uredbe (ES) št. 396/2005). EFSA Journal 2021;19(4):6566.

(4) Evropska agencija za varnost hrane; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za pinoksaden v skladu s členom 12 Uredbe (ES) št. 396/2005). EFSA Journal 2021;19(3):6503.

(5) Evropska agencija za varnost hrane; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za valifenalat v skladu s členom 12 Uredbe (ES) št. 396/2005). EFSA Journal 2021;19(5):6591.